На основу члана 53. Закона о основама својинскоправних односа („Службени лист СФРЈ“ број 6/80 и 36/90, „Службени лист СРЈ“ број 29/96 и „Службени гласник РС'', број 115/05- др. закон), члана 32. Закона о локалној самоуправи („Службени гласник РС“, број 129/07, 83/14 - др. закон и 101/16- др. закон) и чл. 41. и 138. Статута Општине Владичин Хан („Службени гласник Пчињског округа“, број 21/08 и 8/09 и „Службени гласник грaда Врања“, број 11/13 и 5/17), Скупштина општине Владичин Хан на седници одржаној дана 07.05.2017.године, донела је

**О Д Л У К У**

**О УСЛОВИМА И ВИСИНИ НАКНАДЕ ЗА УСПОСТАВЉАЊЕ ПРАВА СЛУЖБЕНОСТИ ПРОЛАЗА НА ПОВРШИНАМА ЈАВНЕ НАМЕНЕ И НЕПОКРЕТНОСТИМА У ЈАВНОЈ СВОЈИНИ ОПШТИНЕ ВЛАДИЧИН ХАН**

**Члан 1.**

Овом одлуком утврђују се услови, начин конституисања службености пролаза, висина накнаде за успостављање права службености пролаза на површинама јавне намене и непокретностима у јавној својини општине Владичин Хан (у даљем тексту: послужно добро), случајеви када се накнада не плаћа и друга питања у вези са конституисањем службености пролаза.

**Члан 2.**

Под површином јавне намене подразумева се простор одређен планским документом за уређење или изградњу објеката јавне намене или јавних површина за које је предвиђено утврђивање јавног интереса, у складу са посебним законом ( улице, тргови, паркови и др)

**Члан 3.**

Одлуку за успостављање права службености на површинама и непокретностима из члана 1. ове одлуке у име општине Владичин Хан, као власника послужног добра, доноси Скупштина општине Владичин Хан.

На основу одлуке из става 1. овог члана, по прибављеном мишљењу Општинског јавног правобраниоца, у име општине Владичин Хан, уговор о успостављању права службености пролаза на површинама јавне намене и непокретностима у јавној својини општине Владичин Хан, закључује председник општине или лице које он овласти.

**Члан 4.**

Захтев за успостављање права службености на површинама и непокретностима из члана 1. ове одлуке, власник повласног добра подноси Општинском већу општине Владичин Хан.

Уз захтев прилаже се информација о локацији односно локацијски услови у зависности од врсте радова коју ће власник повласног добра изводити.

Предлог одлуке о успостављању права службености, утврђује Општинско веће, а нацрт одлуке израђује општинска управа, на иницијативу Општинског већа.

**Члан 5.**

Уговор о успостављању права службености закључује се на одређено време, док трају инсталације или ствари које су постављене на површинама јавне намене, или на земљишту у јавној својини општине Владичин Хан.

По завршетку уговорног периода власник повласног добра дужан је да послужно добро врати у стање пре успостављања права службености.

**Члан 6.**

Приликом постављање инфраструктурних инсталација (водовод, канализација, електричне инсталације, ПТТ инсталације, кабловске, топлификације, гасовода и сл.), власник повласног добра дужан је да исте сними и елаборат теренских података добијених снимањем инсталација достави Општини Владичин Хан и СКН Владичин Хан.

**Члан 7.**

Власник повласног добра одговоран је за штету коју проузрокује трећим лицима приликом извођења радова на постављању инфраструктурних инсталација из чл. 6. ове Одлуке.

**Члан 8.**

У случају да општина Владичин Хан врши реконструкцију, адаптацију и доградњу послужног добра власник повласног добра дужан је да о свом трошку измести постављене инфраструктурних инсталација из чл. 6. ове Одлуке.

**Члан 9.**

За успостављање права службености пролаза власник повласног добра плаћа накнаду, чији висина зависи од врсте, дужине или површине оптерећења послужног добра.

**Члан 10.**

За постављање инфраструктурних инсталација (водовод, канализација, електричне инсталације, ПТТ инсталације, кабловске, топлификације, гасовода и сл.) накнада се одређује по метру дужном постављених инсталација и пречнику истих.

За постављање стубова, бандера и сличног, накнада се одређује по површини којом је оптерећено послужно добро.

**Члан 11.**

У случајевима када је власник повласног добра јавно предузеће, установа или друго правно лице, чији је оснивач општина Владичин Хан, накнада за успостављање права службености се не наплаћује.

**Члан 12.**

За постављање инфраструктурних инсталација накнада се плаћа и то за:

* инсталације пречника до 20 цм у износу од 100 динара по метру дужном;
* инсталације пречника од 20 до 50 цм у износу од 300 динара по метру дужном;
* инсталације пречника преко 50 цм у износу од 500 динара по метру дужном;

Накнада из овог члана плаћа се једнократно приликом закључења уговора.

**Члан 13.**

За постављање стубова, бандера и слично, накнада се плаћа у износу од 2.000,00 динара по м2 послужног добра.

Накнада из овог члана плаћа се једнократно приликом закључења уговора.

Власнику послужног добра који плати накнаду из става 1. овог члана неће се наплаћивати локална комунална такса за заузеће јавне површине у тој години.

**Члан 14.**

За сваки конкретан случај успостављања права службености на површинама и непокретностима из члана 1. ове одлуке, председник општине формираће комисију која ће вршити контролу успоставља права службености.

**Члан 15.**

Ова Одлука ступа на снагу осмог дана од дана објављивања у „Службеном гласнику Града Врања“.

**СКУПШТИНА ОПШТИНЕ ВЛАДИЧИН ХАН**

**БРОЈ: 06-68/10/17-IV/04**

**П Р Е Д С Е Д Н И Ц А**

**Данијела Поповић**